  Виталий Пронин Красногорск «Купанчаос» - адашъёс Гужемлэн пумаз Агриколь гуртэ люкаськылӥзы пӧртэм ёросъёсысь «Купанча» нимо ансамбльёс.- Ёросысьтымы Малягуртысь «Купанча» ансамбльлы 20 ар тырмиз ини, - вера библиотекарьВ. Спиридонов. - Соин быгатыса кивалтэ Екатерина Малых. Соос асьсэдыз олокытын но возьматӥзы ини. Огпол, Лудорвайысь музее вуылыкузы, музон ёросъёсысь «Купанча» ансамбльёсын тодматскиллям, паймиллям но ог-огзы доры куное ветлыны кенешиллям. Ува, Кез, Дэбес, Можга ёросъёсысь «Купанча» ансамбльёс туэ милям музъем выламы вуылӥзы. Тазьы ветлэмлэн пайдаез туж трос. Кырӟам-верам сяна, адашъёс ёросэн но гуртэн, калыкен тодматско.Яр Татын улозы Маши но Гондыр Яр каргуртысь тымет котырын та вакытэ лэсьтӥськон мынэ. Татын луоз шутэтскон инты.Нырысь корка пуктон борды басьтӥськизы. Со вӧзын интыяськемын луоз сцена. Пӧраськыны гур ӝутэмын ини - со липет улэ пыртэмын. Тымет дуре пуктылэмын ӟусъёс, ӝӧкъёс но мангалъёс. Нылпиослы толалтэ нискыланы гурезь луоз. Ёрос библиотекаын ужасьёслэн мылкыдзы вань «Гондыр сэрег» усьтыны - Машилэсь но Гондырлэсь корказэс пуктыны, кеносэн удмурт корка лэсьтыны.Воткинск Узыр ёрос Воткинскысь «Юбилейный» культура дворецын «Воткинск ёрос узыр дано адямиосын но улонысь учыръёсын» ужрад ортчиз.Со сӥземын вал ёрослы 90 ар тырмонлы. Отчы пыриськизы Удмуртилэн Тӧроез А. Соловьев, депутатъёс. Воткинск ёрос - одӥгез азьветлӥсез. Со сярысь вера алигес вылӥ дунъет басьтэмез - республикаысьтымы ёросъёс куспын ӵошатсконын со 1-тӥ степенё диплом  басьтӥз.Дворецлэн фойеез быдэсак тырмытэмын вал ёросысь кибашлыослэн киужъёсынызы. «Арсенал-Бэнд» оркестр шудэм улсын вальсын бергазы пӧртэм арлыдо кузпалъёс но егитъёс. Оркестр вис карыку, кылбуръёссэс лыдӟизы Россиысь Писательёслэн огазеяськонзылэн ёзчиез,  Воткинск музъем вылын вордскем кылбурчи Александр Гребёнкин но Новый каргуртысь «Слово» литературной объединениен кивалтӥсь Надежда Опалихина.Сарапул  Быдэс гуртэн шулдыръяськизы Сигаево черкогуртлэсь нуналзэ пусъёнэ туж трос калык люкаськылӥз.Нуназеозь сиён-юонэн вуз карон радъямын вал. Сигаевоосты сӥлы карыса но ӟечкыласа, вераськизы но таукаронъёс но синпель кузьымъёс сётъязы Кун Думае выль быръем депутат В. Бузилов, Сарапул ёрослэн йырыз И. Асабин но Сигаево муниципал кылдытэтлэн йырыз О. Никитин. Ужрадын нимысьтыз пусйизы 50 но 55 ар ӵош улэм кузпалъёсты. Собере радъяськизы шудонъёс но ӵошатсконъёс. Егит анайёс но атайёс коляскаын пукись нуныосынызы стадионэтӥ ортчизы, нылпиос бызьылӥзы, гира ӝутказы, нюръяськизы. Ӝыт радъямын вал бадӟым концерт но дискотека. Гуртын улӥсьёсты шумпоттӥз Ижысь «Арсенал-Бэнд» оркестр.Кияса Вормо шаплыосыз Кияса ёросын, быдэс Россиын сямен ик, кылем арнянуналэ ортчиз «Нациослэн кроссы».Отчы 300-лэсь ятыр адями пыриськиз: нылпи садэ ветлӥсьёс, школаын дышетскисьёс, ужасьёс но шутэтскыны потэм арлыдоос.Озьы ик та нуналъёсы муниципал кылдытэтъёсысь командаос пӧлын ортчиз «Сӥзьыл кросс». Вормисе потӥзы тужгес но шаплыосыз но кужмоосыз - вуж тӥгырменъёс.Ёросын 2-тӥ арзэ ини радъяське 18 амалъёсъя спартакиада. Муниципал кылдытэтъёс пӧлын али нырысетӥ интыын мыно киясаос. Туэ понна 12 амалъя ӵошатскон ортчытэмын ни, 6-ез кылемын на.Можга Вормыса бертӥзы Можга ёросысь пинал спортсменъёс Кирово-Чепецкысь греко-римской    нюръяськонъя турнирысь бадӟымесь вормонъёсын бертӥзы.Ӵошатсконэ Россилэн пӧртэм сэрегъёсысьтыз 35 команда пыриськиз.  Асьсэлэсь быгатонлыксэс - кужмо, шаплы но чырткем луэмзэс - возьматӥзы 257 пиналъёс.Зарни медалез Можга музъем вылэ вуттӥзы А. Петров но А. Мухаметгалиев. Нош туй медаль шедиз 4 пиос кие.Сьӧлта Одӥг семья кадь Сьӧлта культура юртын «Ми ӵош - ми одӥг семья!» ёрос фестиваль ортчиз.Ужрадэ пыриськизы 6 мыло-кыдо семьяос. Котькудӥз фестивальлы мыло-кыдо дасяськем. Пӧсь но ӟырдыт ӵошатсконын соос ваньзы ик шаплыесь но чырткемесь вал. Сьӧлтаысь Агафоновъёс, ужась мушъёс сямен, сцена вылэ туж трос кузя гуж гинэ потӥзы. Узиысь Алексеевъёс чебер кырӟан гожтӥллям. Колесурысь Девятыхъёс, анай-атайёссы дышетӥсьёс бере, школалы сӥзем ужзэс возьматӥзы. Кейлуд-Ӟуньяысь Рябининъёс «Сяртчы» выжыкылэз асьсэ сямен пуктӥзы. Выль Мӧньяысь Еговкинъёс но Сьӧлтаысь Лимоновъёс эктыны но кырӟаны шаплы луэменызы паймытӥзы. Ӵошатсконын бере кылисьёс ик ӧй вал. Котькудӥз семья таукаронъёс но синпель кузьымъёс басьтӥз.Дасяз Любовь Тихонова  